POROČILO KOMISIJE EVROPSKEMU PARLAMENTU IN SVETU

o delovanju Uredbe Komisije (EU) št. 267/2010 o uporabi

člena 101(3) Pogodbe o delovanju Evropske unije za nekatere skupine sporazumov, sklepov in usklajenih ravnanj v zavarovalniškem sektorju

1. UVOD

1.V skladu s členom 101(3) Pogodbe o delovanju Evropske unije (PDEU) se lahko sporazumi med podjetji, ki omejujejo konkurenco v smislu člena 101(1) PDEU, razglasijo za združljive z notranjim trgom, če prispevajo k pospeševanju tehničnega ali gospodarskega napredka oziroma k izboljšanju proizvodnje ali distribucije blaga, pri čemer potrošnikom zagotavljajo pravičen delež doseženih koristi, ter če so omejitve samo najnujnejše (načelo sorazmernosti) in ne izključujejo konkurence glede znatnega dela zadevnega trga izdelkov.

2.Svet je z Uredbo (EGS) št. 1534/91 (uredba o pooblastitvi) Komisijo pooblastil za sprejemanje predpisov o uporabi člena 101(3) PDEU za nekatere vrste sporazumov med podjetji, sklepe podjetniških združenj in usklajena ravnanja v zavarovalniškem sektorju. Komisija je 24. marca 2010 na podlagi uredbe o pooblastitvi sprejela Uredbo (EU) št. 267/2010 (uredba o skupinskih izjemah na področju zavarovalništva), ki izvzema dve skupini sporazumov v zavarovalniškem sektorju.

3.Uredba o skupinskih izjemah na področju zavarovalništva pod določenimi pogoji izvzema sporazume med (po)zavarovalnicami o izmenjavi informacij v obliki skupnih zbirk podatkov, tabel in študij ter skupno kritje nekaterih vrst tveganj s „sozavarovalnimi pooli ali sozavarovalnimi pooli pozavarovanja“. Sedanja uredba o skupinskih izjemah na področju zavarovalništva je začela veljati 1. aprila 2010 in bo prenehala veljati 31. marca 2017. Njen cilj je zagotoviti učinkovito varstvo konkurence ter hkrati koristi za potrošnike in ustrezno pravno varnost za podjetja.

4.Komisija mora v skladu s členom 8 uredbe o pooblastitvi najpozneje v šestih letih od začetka veljavnosti uredbe o skupinskih izjemah na področju zavarovalništva predložiti poročilo o delovanju in prihodnjih možnostih v zvezi z navedeno uredbo.

5.Zavarovalniški sektor je eden od treh sektorjev (druga dva sta linijski pomorski promet in distribucija motornih vozil), za katere se še vedno uporablja uredba o skupinskih izjemah. Za druge sektorje (kot sta pomorski in letalski prevoz) zadevne uredbe o skupinskih izjemah niso bile podaljšane. Prva uredba o skupinskih izjemah na področju zavarovalništva je bila sprejeta leta 1992 ter podaljšana in spremenjena leta 2003 in 2010. Komisija je leta 2010 zmanjšala število skupin izvzetih sporazumov s štirih na sedanji dve skupini ter sprejela sporočilo, ki zagotavlja smernice o uporabi uredbe o skupinskih izjemah na področju zavarovalništva (sporočilo o uredbi o skupinskih izjemah na področju zavarovalništva).

6.Komisija izvaja celovito oceno učinka morebitnih možnosti politike, preden poteče veljavnost sedanje uredbe o skupinskih izjemah na področju zavarovalništva. Te možnosti so nepodaljšanje, delno podaljšanje (samo ena izjema in/ali podaljšanje s spremembami) in podaljšanje.

7.Formalni pregled uporabe in delovanja uredbe o skupinskih izjemah na področju zavarovalništva se je začel februarja 2014 s posvetovanjem z nacionalnimi organi za konkurenco na podlagi vprašalnika, maja 2014 pa je sledila objava načrta. Srečanje z nacionalnimi organi za konkurenco je bilo junija 2014. Javno posvetovanje je potekalo od avgusta do novembra 2014, decembra 2014 pa so bili poolom, strankam, zvezam posrednikov/posrednikom in vzajemnim zavarovalnicam poslani dopolnilni ciljno usmerjeni vprašalniki. Od novembra 2014 so bila organizirana dvostranska srečanja in telekonference z določenimi deležniki, zlasti nacionalnimi zavarovalniškimi združenji in pooli.

8.Namen tega poročila je predstaviti predhodna stališča Komisije o delovanju in prihodnjih možnostih uredbe o skupinskih izjemah na področju zavarovalništva v tej fazi. To nikakor ne vpliva na končni sklep Komisije, ki bo sprejet po koncu ocene učinka. Poročilo je le en korak v obsežnem postopku posvetovanja in vsi deležniki so vabljeni k sodelovanju. Brati bi ga bilo treba v povezavi s priloženim delovnim dokumentom služb Komisije, ki vsebuje podrobnejši opis mnenja služb Komisije o točkah, navedenih v tem poročilu.

9.Pregled se bo nadaljeval do začetka leta 2017 in do konca ocene učinka. Komisija je naročila dve študiji o vprašanjih v zvezi z delovanjem uredbe o skupinskih izjemah na področju zavarovalništva, ki so jih deležniki postavili v okviru posvetovanja, in sicer v zvezi z zamenljivostjo na strani ponudbe v zavarovalništvu in učinki različnih oblik sozavarovanja ali sozavarovanja pozavarovanja na trgu. Ti študiji bosta prispevali k celostnemu pregledu trga, na podlagi katerega bo Komisija pripravila končne predloge o prihodnosti uredbe o skupinskih izjemah na področju zavarovalništva.

2. GLAVNE UGOTOVITVE IN OCENA

10.Komisija je obravnavala spodnji dve osnovni in povezani vprašanji, da bi ocenila delovanje uredbe o skupinskih izjemah na področju zavarovalništva ter se pozneje odločila, ali jo je treba podaljšati, in kako dolgo naj bi bilo to podaljšanje.

Vprašanje 1: Ali ima zavarovalniški sektor še vedno posebnosti, zaradi katerih se zahteva tesnejše sodelovanje na področjih, na katerih se uporabljajo preostale izjeme iz uredbe o skupinskih izjemah na področju zavarovalništva?

Vprašanje 2: Če je odgovor na prvo vprašanje pritrdilen, ali je izreden instrument, kot je uredba o skupinskih izjemah, še vedno potreben za zaščito navedene zahteve po tesnejšem sodelovanju?

11.Javno posvetovanje leta 2014 in poznejše zbiranje dokazov sta bila strukturirana in izvedena tako, da sta zagotovila odgovore na ti dve vprašanji in podprla prihodnjo oceno učinka možnosti politike za prihodnost uredbe o skupinskih izjemah na področju zavarovalništva.

12.Evropska komisija je maja 2015 sprejela nov pristop za boljše pravno urejanje, usmerjen v bolj sistematično in pregledno posvetovanje z deležniki, boljše ocene učinka in črpanje iz preteklih izkušenj. Glede na to, da se je delo za pregled uredbe o skupinskih izjemah na področju zavarovalništva začelo že na začetku leta 2014, postopek ni vključeval vseh korakov, določenih v novih smernicah za boljše pravno urejanje. Vendar je bil pregled opravljen odprto in pregledno, upoštevali pa so se ključni elementi naknadne ocene. Zato je analiza povečane potrebe po sodelovanju Komisiji omogočila, da preuči pomembnost, medtem ko so se pri analizi potrebe po uredbi o skupinskih izjemah upoštevale skladnost, uspešnost in učinkovitost takega pristopa.

13.Glavne ugotovitve v tej fazi pregleda in njihove ocene so navedene v nadaljevanju: